钦定古今图书集成/明伦汇编/官常典/第397卷 > 耿通
## 钦定古今图书集成/明伦汇编/官常典/第397卷 > 耿通

按《明外史》本传：“通，齐东人。洪武中领乡荐，授襄阳教
授。永乐初，擢刑科给事中，历左、右给事。刚直敢言，尝
劾都御史陈瑛、御史袁纲、覃珩等，朋比为蒙蔽，构陷
无辜。纲、珩已下狱，瑛长官，不宜独宥。又言骁骑诸卫
仓坏，工部侍郎陈寿不预修，粮至无所受，多损耗病
民；工部尚书宋礼不恤下匠，役满不即遣归，多至失”
所，瑛等皆被鑴责。当是时，给事中敢言者，通与陈谔，
举朝惮其风采。久之，擢大理寺右丞。帝北巡，太子监
国。汉王谋夺嫡，阴结帝左右为谗间。驾还，宫僚多得
罪者，数以事怒。太子所行事，率多更置。通从容谏帝：
“太子事无大过误，可无更也。”数言之，帝怒，未有以发。
十年秋，有言通受请托故出人罪者。帝震怒，命都察
院会文武大臣鞫之午门，曰：“必杀通无赦。”群臣如旨，
通罪当斩。帝曰：“失出细故耳。通为东宫关说，坏祖法，
离间我父子，不可恕，其寘之极刑。”廷臣不敢争。寺丞
马麟与通同罪，而帝独赦勿问。通竟论奸党，磔死。